Predkladacia správa  

	Ministerstvo vnútra Slovenskej republiky  podľa § 50 ods. 2 a § 52 ods. 3 zákona č. 314/2001 Z. z. o ochrane pred požiarmi a v súvislosti so zmenou menovej jednotky v Slovenskej republike vypracovalo návrh nariadenia vlády Slovenskej republiky, ktorým sa mení nariadenie vlády Slovenskej republiky č. 325/2002 Z. z. o poskytovaní darov a jednorazového mimoriadneho odškodnenia na úseku ochrany pred požiarmi v znení nariadenia vlády Slovenskej republiky č. 257/2007 Z. z. (ďalej len „návrh nariadenia“) ako iniciatívny materiál.	
	
	Cieľom predloženého návrhu nariadenia je zabezpečiť plynulý postup pri zmene menovej jednotky v Slovenskej republike v dôsledku prechodu zo slovenskej meny na euro.  Predkladaný návrh nariadenia vlády sumy darov a jednorazového mimoriadneho odškodnenia stanovené v platnom znení v slovenskej mene navrhuje v eurách podľa konverzného kurzu medzi eurom a slovenskou menou, ktorý prijala Rada Európskej únie. Súčasne sa pri stanovení súm darov a jednorazového mimoriadneho odškodnenia v eurách využíva možnosť daná § 2 ods. 4 zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov, podľa ktorého je možné osobitným predpisom ustanoviť a vykonať väčšie zaokrúhlenie ako na najbližší eurocent. Podľa zákona je v takomto prípade možné zaokrúhliť sumy len smerom nahor, na prospech oprávnených príjemcov týchto platieb. Návrh nariadenia ako osobitný predpis využíva túto možnosť danú zákonom a a pri stanovení súm používa zaokrúhlenie na celé eurá.

Návrh nariadenia vlády nemá priamy dopad na štátny rozpočet, rozpočty obcí a rozpočty vyšších územných celkov. Nakoľko predkladaný návrh nariadenia nemá priamy dopad na štátny rozpočet, nemá environmentálne vplyvy, vplyvy na zamestnanosť a na podnikateľské prostredie, nebola k nemu vypracovaná doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh nariadenia je v súlade s Ústavou Slovenskej republiky, so zákonom, na vykonanie ktorého sa vydáva, ako aj s medzinárodnými zmluvami a inými dokumentmi, ktorými je Slovenská republika viazaná.

K návrhu nariadenia prebehlo medzirezortné pripomienkové konanie. Bolo vznesených päť pripomienok a viaceré subjekty pripomienky neuplatnili.

Návrh nariadenia vlády bol prerokovaný Legislatívnou radou vlády Slovenskej republiky. Vznesené pripomienky boli zapracované.

Návrh nariadenia vlády sa na rokovanie vlády Slovenskej republiky predkladá bez rozporov.